Man hardloop weg van ongeluk waarin vier sterfArgieffoto Die Limpopo-polisie is op die spoor van ŉ bestuurder wat Woensdagmiddag van ŉ ongelukstoneel weggehardloop het waarin vier mense, onder wie ŉ vyf maande oue baba, dood is. Lt.kol. Moatshe Ngoepe, provinsiale polisiewoordvoerder, het gesê die ongeluk het omstreeks 14:30 in Magatle, buite Lebowakgomo, plaasgevind. “Drie voertuie was in die ongeluk betrokke. Voorlopige ondersoek dui daarop dat die voorste voertuig in die middel van die pad stilgestaan het sodat rondloperdiere die pad kon oorsteek en nog ŉ voertuig was agter dit,” het Ngoepe gesê. “Die bestuurder van ŉ 1400 Nissan-bakkie, wat passasiers en goedere vervoer het, het teen ŉ hoë spoed teen die voertuie gebots, waarna die bestuurder van dié bakkie van die toneel weggehardloop het.” Die vier mense wat dood is, was almal passasiers op die bakkie. Hulle is op slag dood. Twee mense, wat ook op die bakkie was, is kritiek beseer en na die Zebediela-hospitaal geneem vir mediese behandeling. Die bestuurders van die ander twee voertuie was alleen in die voertuie en is ongedeerd. ŉ Volskaalse soektog na die bestuurder van die bakkie is van stapel gestuur en sy identiteit is bekend aan die polisie. Die polisie ondersoek ŉ saak van strafbare manslag.